The Substance

***The Substance*** er en britisk-fransk-amerikansk science fiction-grøsser fra 2024 regissert av Coralie Fargeat. 

## Handling
På sin 50-årsdag blir den nå falmede Hollywood-stjernen Elisabeth Sparkle avvist fra sitt langvarige TV-program av produsenten Harvey, på grunn av alderen hennes. Elisabeth krasjer deretter bilen sin, når hun blir distrahert av en reklameplakat av seg selv som blir tatt ned. På sykehuset gir en ung sykepleier henne en minnepinne som reklamerer for «The Substance», et stoff som bare kan kjøpes på en svartebørs som lover en «yngre, vakrere og mer perfekt» versjon av seg selv.

Elisabeth bestiller The Substance, og injiserer serumet. Hun får snart kramper når en yngre kvinne, Sue, kommer ut av et snitt i ryggen hennes. De to kroppene må bytte bevissthet hver syvende dag uten unntak, samtidig som den inaktive kroppen forblir bevisstløs og skal mates intravenøst. Daglige injeksjoner av en stabiliserende væske, ekstrahert fra den opprinnelige kroppen, er nødvendige for å forhindre at Sue blir forkrøplet.

Sue blir umiddelbart en stor sensasjon, etter en audition for å ta over som Elisabeths erstatter, og blir tilbudt av Harvey å være programleder for et nytt TV-show. Men samtidig som Sue lever et selvsikkert og hedonistisk liv, blir Elisabeth snart en selvhatende eremitt. Mot slutten av en ukentlig syklus tar Sue med seg en mann hjem for tilfeldig sex. Hun forsinker byttet av kroppene deres ved å trekke ut ekstra stabilisator-væske, noe som fører til at Elisabeths høyre pekefinger eldes raskt. Elisabeth kontakter leverandøren, som advarer om at å utsette bytteplanen vil føre til irreversibel, rask aldring av den opprinnelige kroppen.

Elisabeth og Sue begynner å se på seg selv som separate individer. Elisabeth misliker Sues hyppige ignorering av bytteplanen, noe som forårsaker ytterligere aldring. Samtidig blir Sue forferdet over Elisabeths selvforakt og overspising. Etter en spesielt destruktiv episode med Elisabeth, hamstrer Sue stabilisator-væske og nekter å bytte tilbake. Tre måneder senere går Sue tom for stabilisator-væske og kontakter leverandøren, som informerer henne om at hun må bytte tilbake for å fylle på væsken. Når de bytter, finner Elisabeth seg selv forvandlet til en eldre, deformert pukkelrygg. For å hindre Sue i å elde henne ytterligere, bestiller Elisabeth et serum designet for å avlive henne.

Elisabeth, som fremdeles higer etter Sues kjendis-status, stopper imidlertid før hun injiserer serumet fullt ut og gjenoppliver Sue - slik at begge blir bevisste. Sue innser imidlertid Elisabeths opprinnelige intensjon, og dreper Elisabeth før hun går til TV-showet hun skal bli vert for. Uten Elisabeth forringes Sues kropp raskt. Hun forsøker å skape en ny versjon av seg selv ved å bruke det gjenværende serumet. Men dette resulterer i at det dannes en grotesk mutert kropp, kalt «Monstro Elisasue», med både Elisabeths og Sues ansikter. 

Monstro Elisasue har på seg en maske klippet ut fra en plakat av Elisabeth og prøver å være vert for showet, men publikum bryter ut i kaos når forkledningen hennes faller av. Et medlem av publikum halshugger henne, bare for et enda mer mutert hode vokser ut igjen, og en av armene hennes brekker - noe som fører til at både publikum og studio blir dynket i blod. Monstro Elisasue flykter fra studioet, kollapser og eksploderer i blod og innvoller. Elisabeths opprinnelige ansikt løsner fra blodet, og kryper opp på hennes forsømte stjerne på Hollywood Walk of Fame. Hun smiler samtidig som hun hallusinerer at hun blir beundret før hun smelter til en blodpøl, som blir rengjort dagen etter.

## Skuespillere
* Demi Moore som Elisabeth Sparkle
* Margaret Qualley som Sue
* Dennis Quaid som Harvey
* Hugo Diego Garcia
* Phillip Schurer
* Joseph Balderrama

## Referanser


## Eksterne lenker
*